Timbroù Bermuda

Anvet eo bet Bermuda un enezeg digenvez e hanternoz ar Meurvor atlantel. Didud e oa pa krogas an trevadenniñ gant ar Saozon e 1612. Evit a sell treuzkas al lizhiri etre an enezenn ha peurrest ar bed e ranke kontañ an annezidi war ar bigi mordreizher a zilestre bep an amzer en Sant-Thomas (Inizi Gwerc’h  Stadunanat), pe New York ha Halifax. Abaoe 1784 e oa meret ar servij postoù gant ar "Bermuda Gazette" a-raok na vefe lakaet ar giriegezh-se war chouk gouarnamant ar vro. Adalek 1859 e voe anvet e kêr Saint George’s ur « Mestr ar postoù » (« Postmaster ») evit a sell postoù an drevadenn.
An timbroù kentañ a voe embannet gant ar penn-rener William B. Perot, diazezet e kêr Hamilton, e 1848. Simpl-tre e oant : ar gerioù  HAMILTON BERMUDA en ur c’helc’h, gant ar bloaz ha sinadur an Ao. Perot er c’hreiz. Rouez-kenañ int evel-just ha klask gant aked gant dastumerien ar bed. Un timbr heñvel (ur gurunenn en ur c’helc’h) a voe lakaet er-maez e 1860 e Saint-George’s gant ar Mestr James H. Thies.
An timbroù boutin kentañ a voe embannet e 1865 avat : ur rummad a dri dimbr (1d, 6d, hag 1sh) o kinnig poltred a-skerb ar rouanez Victoria. Eilet e voe gant timbroù heñvel gant un talvoud-gwerzh all (2 d ha 3 d) e 1866 hag e 1873. 
Goude marv Victoria e 1901 ne voe ket embannet an disterañ timbr gant poltred ar roue nevez (Edouarzh VII) evel kustum er Rouantelezh-Unanet hag en he zrevadennoù. E 1902 e voe dibabet  moullañ un timbr boutin  gant poull-sec’h porzh an enezenn. Adembannet e voe e 1904 ha 1906.

E 1910 e teuas er-maez ur rummad timbroù boutin warno tresadenn ur garavelenn (skeudenn arouez an drevadenn) ha poltred ar roue nevez George V. O vezañ brasoc’h o vent ha koustusoc’h  (en tu all da 2 shiling) ne oant ket ar re implijetañ neuze.
300vet deiz-ha-bloaz donedigezh ar Saozon a voe un digarez evit embann ur rummad timbroù-lid e 1920. Adkavet e voe warno tresadenn ar garavelenn mui poltred George V gant ar gerioù BERMUDA COMMEMORATION STAMP en nec’h ha TERCENTENARY OF ESTABLISHMENT OF REPRESENTATIVE INSTITUTIONS en traoñ.

Un eil rummad a voe savet e 1921 evit lidañ an hevelep darvoud, o tiskouez poltred George V er c’hreiz hag arouezioù a bep seurt er pevar c’horn.
E 1936, ha diwezhatoc’h c’hoazh e 1938, e voe moullet timbroù a ziskoueze brav gweledva an enezenn, gant poltred ar roue George V pe hini Edouarzh VI er c’horn. E 1949 e voe dalc’het soñj eus 100vet deiz-ha-bloaz timbroù-post Perot dre embann un timbr-lidañ.

Deuet e oa Bermuda da vezañ unan eus ar 14 tiriad tramor eus Breizh-Veur, termenet gant ul lezenn e 2002 (« British Overseas Territories Act »). Nac’het e oa bet an dizalc’hidigezh diouzh Breizh-Veur e 1995.
Kontrol d’ar pezh a c’hoarvezas en enezennoù bihan an Antilhez pe Okeania e chomas fur melestradurezh Bermuda dre embann un nebeut timbroù pep bloaz. Kalzig anezho a zo gouestlet da izili familh Elesbed II.

Levrlennadur
 Groten, Arthur H. ha David R. Pitts. Bermuda, Crossroads of the Atlantic: A Postal History. Bellefonte, PA.: American Philatelic Society, 2017 ISBN 9780933580824 150p.
 Holmes, Henry Robert. The Postage Stamps of Bermuda: With chapters on the postal stationery. London: H. F. Johnson, 1932 93p.
 Ludington, M. H. The Postal History and Stamps of Bermuda. Lawrence, Mass.: Quarterman Publications, 1978 432p. This is a revision of the author's Bermuda: the Post Office, postal markings, and adhesive stamps, published in 1962 by Robson Lowe, and of its Supplement (1968), with additional new material.
 Poole, B. W. H. The Postage Stamps of Bermuda. London: D. Field, 1911 39p. Series Title: "W.E.P." Series of Philatelic Handbooks; no. 7.

Liammoù diavaez
  Kevredigezh dastumerien timbroù Bermuda

 Pennadoù kar 
Tiriadoù Tramor Breizh-Veur

Bermuda, Timbroù